## Zakon o izmjenama i dopunama Zakona o poljoprivred­nom zemljištu

### NN 48/2005 (13.4.2005.), Zakon o izmjenama i dopunama Zakona o poljoprivred­nom zemljištu

# Hrvatski sabor

**934**

Na temelju članka 88. Ustava Republike Hrvatske,
donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O POLJOPRIVREDNOM ZEMLJIŠTU

Proglašavam Zakon o izmjenama i dopunama Zakona
o poljoprivrednom zemljištu, koji je Hrvatski sabor donio na sjednici 1.
travnja 2005. godine.

Broj: 01-081-05-1287/2

Zagreb, 6. travnja 2005.

Predsjednik

Republike Hrvatske

**Stjepan Mesić**, v.
r.

## ZAKON

### O IZMJENAMA I DOPUNAMA ZAKONA O POLJOPRIVREDNOM ZEMLJIŠTU

Članak 1.

U Zakonu o poljoprivrednom zemljištu (»Narodne
novine«, br. 66/01. i 87/02.) u članku 2. stavku 2. i
članku 7. stavku 5. riječi: »i šumarstva« zamjenjuju se riječima: »šumarstva i
vodnoga gospodarstva«.

Članak 2.

U članku 10. dodaje se stavak 2. koji glasi:

»Mjere za ostvarivanje obveze iz stavka 1. ovoga
članka poduzimat će se sukladno ovom Zakonu.«

Članak 3.

Iza članka 10. dodaju se članci 10.a i 10.b koji
glase:

»Članak 10.a

Obradivo poljoprivredno zemljište u privatnom
vlasništvu i vlasništvu Republike Hrvatske koje nije obrađeno u prethodnom vegeta­tivnom periodu može se
dati u zakup fizičkoj ili pravnoj osobi najduže na rok od tri godine, uz
naknadu zakupnine vlasniku zemljišta.

Odluku o davanju u zakup poljoprivrednog
zemljišta iz stavka 1. ovoga članka donosi općinsko vijeće, odnosno gradsko
vijeće, a za Grad Zagreb, gradska skupština ili od njih ovlašteno nadležno
upravno tijelo za poslove poljoprivrede na čijem se području zemljište nalazi.
Odluka se objavljuje na oglasnoj ploči općine, odnosno grada i dostavlja
vlasniku, odnosno posjedniku zemljišta.

Natječaj za zakup poljoprivrednog zemljišta iz
stavka 1. ovoga članka objavljuje na oglasnoj ploči općine ili grada i
natječajni postupak provodi općinsko vijeće, odnosno gradsko vijeće, a za Grad
Zagreb gradska skupština.

Zemljište iz stavka 1. ovoga članka daje se u
zakup fizičkoj ili prav­noj osobi koja je podnijela ponudu za zakup zemljišta,
a čija ponuda je ocijenjena kao najpovoljnija, sukladno kriterijima za dodjelu
poljoprivrednog zemljišta u zakup iz članka 33. ovoga Zakona.

Ugovor o zakupu poljoprivrednog zemljišta iz
stavka 1. ovoga članka sklapa općinski načelnik, odnosno gradonačelnik.

Članak 10.b

Sredstva od zakupa, od poljoprivrednog zemljišta
u privatnom vlasništvu koje se daje u zakup sukladno članku 10.a ovoga Zakona,
vode se na posebnom računu općine, odnosno grada.

Članak 4.

U članku 16. riječi: »Županijski ured za
gospodarstvo« zamjenjuju se riječima: »Ured državne uprave u županiji nadležan
za gospodarstvo, odnosno upravno tijelo Grada Zagreba nadležno za
poljoprivredu«, a riječi: »Ured za državnu imovinu« zamjenjuju se riječima:
»Središnji državni ured za upravljanje državnom imovinom«.

Članak 5.

U članku 17. stavak 4. i 5. riječi: »županijski
ured za gospodarstvo« zamjenjuju se riječima: »ured državne uprave u županiji
nadležan za gospodarstvo, odnosno upravno tijelo Grada Zagreba nadležno za
poljoprivredu«.

U stavku 5. riječi: »županijski ured, odnosno
Gradski ured Grada Zagreba nadležan za prostorno uređenje, stambeno-komunalne
poslove, graditeljstvo i zaštitu okoliša« zamjenjuju se riječima: »ured državne
uprave u županiji, odnosno upravno tijelo Grada Zagreba, nadležni za prostorno
uređenje, stambeno-komunalne poslove, graditeljstvo i zaštitu okoliša«.

Članak 6.

U članku 21. stavku 2. riječi: »županijski ured
za gospodarstvo« zamjenjuju se riječima: »Ured državne uprave u županiji
nadležan za gospodarstvo, odnosno upravno tijelo Grada Zagreba nadležno za
poljoprivredu«.

Članak 7.

U članku 25. stavak 1. mijenja se i glasi:

»Stručni poslovi u svezi s postupkom prodaje
poljoprivrednog zemljišta u vlasništvu države obavljaju se u upravnom tijelu
općine ili grada, odnosno upravnom tijelu Grada Zagreba nadležnom za
poljoprivredu.«

Stavak 5. mijenja se i glasi:

»Na osnovi sklopljenog ugovora o prodaji kupca
uvodi u posjed, u roku od 30 dana od dana sklapanja ugovora, odnosno po
skidanju usjeva dosadašnjeg posjednika, Komisija sastavljena od tri člana:
pravnik, geodet i agronom, koju imenuje upravno tijelo općine ili grada
nadležno za poljoprivredu, odnosno upravno tijelo Grada Zagreba nadležno za
poljoprivredu. O uvođenju u posjed sastavlja se zapisnik.«

Članak 8.

Članak 26. mijenja se i glasi:

»Prvenstveno pravo kupnje ima fizička i pravna
osoba koja je sudjelovala u natječaju iz članka 23. ovoga Zakona, pod uvjetom
da je upisana u upisnik poljoprivrednih gospodarstava i ima prebivalište,
odnosno sjedište na području jedinice lokalne samouprave koja provodi natječaj,
sljedećim redoslijedom:

– obiteljsko poljoprivredno gospodarstvo upisano
u registar obveznika poreza na dohodak kojima je poljoprivreda osnovna
djelatnost i poljoprivredni obrt,

– obiteljsko poljoprivredno gospodarstvo,

– pravna osoba registrirana za obavljanje
poljoprivredne djelatnosti,

– ostale fizičke i pravne osobe koje nisu
upisane u upisnik poljoprivrednih gospodarstava, a namjeravaju se baviti
poljoprivrednom proizvodnjom.

Ako je više osoba iz stavka 1. ovoga članka u
istom redoslijedu prvenstvenog prava kupnje, prednost se utvrđuje prema
sljedećim kriterijima:

– dosadašnji zakupac koji uredno ispunjava
ugovorne obveze,

– vlasnik ili zakupac zemljišta koje graniči sa
zemljištem koje se prodaje,

– hrvatski branitelj iz Domovinskog rata koji je
proveo u obrani suvereniteta Republike Hrvatske najmanje 3 mjeseca i članovi
obitelji poginulog, umrloga, zatočenog ili nestaloga hrvatskog branitelja, a
koji se bave poljoprivrednom djelatnošću,

– vlasnik izgrađenoga proizvodnog objekta (farma
za proizvodnju mesa, mlijeka i jaja, doradu sjemena i druge objekte namijenjene
preradi, doradi i uskladištenju poljoprivrednih proizvoda),

– osoba koja se bavi ili se namjerava baviti
stočarstvom (govedarstvo, svinjogojstvo, ovčarstvo i kozarstvo) podizanjem
višegodišnjih nasada (vinograda, voćnjaka i maslinika), te povrtlarskom proiz­vodnjom.«

Članak 9.

Iza članka 26. dodaje se članak 26.a koji glasi:

»Članak 26.a

Fizička i pravna osoba iz članka 26. ovoga
Zakona ima prvenstveno pravo kupnje prema utvrđenom redoslijedu uz uvjet da
prihvati najvišu cijenu koju je ponudio bilo koji od ponuđača koji ispunjava
natječajne uvjete i da ponudi priloži gospodarski program korištenja
poljoprivrednog zemljišta u vlasništvu države (u daljnjem tekstu: gospodarski
program).

Gospodarski program sadrži: podatke o
podnositelju ponude, opis gospodarstva, namjenu korištenja i lokalitet
zemljišta, tehnološko-teh­ničke
karakteristike gospodarskog rada i potrebnu mehanizaciju za obradu zemljišta
koje je predmet kupnje i prikaz očekivanih troškova i prihoda, te posebnu
naznaku kad se radi o ekološkoj proizvodnji.

Evidenciju uplate kupoprodajne cijene vode
općine i gradovi, te županija u slučaju iz članka 54.b ovoga Zakona.«

Članak 10.

U članku 28. stavak 2. mijenja se i glasi:

»Poljoprivredno zemljište u vlasništvu države iz
stavka 1. ovoga članka može se prodati izravnom pogodbom ako podnositelj ponude
priloži dokaz da je takva prodaja u interesu Republike Hrvatske ili zahtjev
podnese obrazovna ustanova za potrebe svog rada iz područja poljoprivredne
proizvodnje ili slične institucije za čiju djelatnost je potrebno
poljoprivredno zemljište.«

Članak 11.

U članku 32. stavak 4. mijenja se i glasi:

»Stručni poslovi u postupku davanja u zakup
poljoprivrednog zemljišta u vlasništvu države obavljaju se u upravnom tijelu
općine ili grada nadležnom za poslove poljoprivrede, odnosno upravnom tijelu
Grada Zagreba nadležnom za poljoprivredu.«

Članak 12.

Članak 33. mijenja se i glasi:

»Prvenstveno pravo zakupa ima fizička i pravna
osoba koja je sudjelovala u natječaju iz članka 32. ovoga Zakona, pod uvjetom
da je upisana u upisnik poljoprivrednih gospodarstava i ima prebivalište,
odnosno sjedište na području jedinice lokalne samouprave koja provodi natječaj,
sljedećim redoslijedom:

– obiteljsko poljoprivredno gospodarstvo upisano
u registar obveznika poreza na dohodak kojima je poljoprivreda osnovna
djelatnost i poljoprivredni obrt,

– obiteljsko poljoprivredno gospodarstvo,

– pravna osoba registrirana za obavljanje
poljoprivredne djelatnosti,

– ostale fizičke i pravne osobe koje nisu
upisane u upisnik poljoprivrednih gospodarstava, a namjeravaju se baviti
poljoprivrednom proizvodnjom.

Ako je više osoba u istom redoslijedu
prvenstvenog prava zakupa, prednost se utvrđuje prema sljedećim kriterijima:

– dosadašnji zakupac koji uredno ispunjava
ugovorne obveze,

– vlasnik ili zakupac zemljišta koje graniči sa
zemljištem koje se daje u zakup,

– hrvatski branitelj iz Domovinskog rata koji je
proveo u obrani suvereniteta Republike Hrvatske najmanje 3 mjeseca i članovi
obitelji poginulog, umrloga, zatočenog ili nestaloga hrvatskog branitelja, a
koji se bave poljoprivrednom djelatnošću,

– vlasnik izgrađenoga proizvodnog objekta (farma
za proizvodnju mesa, mlijeka i jaja, doradu sjemena i druge objekte namijenjene
preradi, doradi i uskladištenju poljoprivrednih proizvoda),

– osoba koja se bavi ili se namjerava baviti
stočarstvom (govedarstvo, svinjogojstvo, ovčarstvo i kozarstvo), podizanjem
višegodišnjih nasada (vinograda, voćnjaka i maslinika), te povrtlarskom proiz­vodnjom.«

Članak 13.

Iza članka 33. dodaje se članak 33.a koji glasi:

»Članak 33.a

Fizička i pravna osoba iz članka 33. ovoga
Zakona ima prvenstveno pravo zakupa prema utvrđenom redoslijedu uz uvjet da
prihvati najviši iznos zakupnine koji je ponudio bilo koji od ponuđača koji
ispunjava natječajne uvjete i da ponudi priloži gospodarski program korištenja
poljoprivrednog zemljišta u vlasništvu države.

Gospodarski program sadrži: podatke o
podnositelju zahtjeva, opis gospodarstva, namjenu korištenja i lokalitet
zemljišta, tehnološko-tehničke karakteristike gospodarskog programa i potrebnu
mehanizaciju, za obradu zemljišta koje je predmet zakupa i kalkulaciju troškova
i prihoda, te posebnu naznaku kad se radi o vrsti proizvodnje. Gospodarski
program čini sastavni dio ugovora o zakupu i ako se on ne provodi, ugovor se
raskida.

Ukoliko najviša ponuđena cijena na natječaju za
zakup od strane ponuđača koji ispunjava natječajne uvjete prelazi dvostruki
iznos počet­ne cijene, takva ponuda se smatra nevažećom.

Jedinica lokalne samouprave može u svom Programu
raspolaganja poljoprivrednim zemljištem u vlasništvu države ograničiti
maksimalnu površinu za zakup i utvrditi maksimalnu površinu koja se može dati u
zakup pojedinoj pravnoj ili fizičkoj osobi.

Evidenciju naplate zakupnine vode općine i
gradovi, te županije u slučaju iz članka 54.b ovoga Zakona.«

Članak 14.

U članku 34. stavak 2. mijenja se i glasi:

»Općina i grad dužni su primjerak ugovora o
zakupu dostaviti mjesno nadležnom katastarskom uredu radi provedbe ugovora u
katastarskom operatu.«

Stavak 3. mijenja se i glasi:

»Na osnovi sklopljenog ugovora o zakupu
zakupoprimca uvodi u posjed u roku od 30 dana od dana sklapanja ugovora,
odnosno po skidanju usjeva dosadašnjeg posjednika, Komisija sastavljena od tri
člana: pravnik, geodet i agronom, koju imenuje upravno tijelo općine ili grada
nadležno za poljoprivredu. O uvođenju u posjed sastavlja se zapisnik.«

Članak 15.

U članku 43. stavku 1. iza podstavka 2. dodaje
se podstavak 3. koji glasi:

»– za ribnjačarstvo na
vrijeme od 20 do 40 godina.«

Članak 16.

Članak 44. mijenja se i glasi:

»Odluka o davanju koncesije za korištenje
poljoprivrednog zemljišta u vlasništvu države donosi se nakon provedenoga
javnog natječaja.

Prvenstveno pravo na koncesiju imaju pravne i
fizičke osobe koje su sudjelovale u natječaju iz stavka 1. ovoga članka, sljedećim
redoslijedom:

– pravna osoba koja ima sklopljen ugovor o
uređenju međusobnih odnosa u svezi s korištenjem poljoprivrednog zemljišta u
vlasništvu države s Ministarstvom ako je ispunila ugovorne obveze i ostali
bivši korisnici poljoprivrednog zemljišta u društvenom vlasništvu koje je
postalo vlasništvom države, pod uvjetom da su u posjedu tog zemljišta,

– pravna osoba registrirana za obavljanje
poljoprivredne djelatnosti,

– razvojačeni hrvatski branitelj koji je u
obrani suvereniteta Repub­like Hrvatske proveo
najmanje 3 mjeseca i članovi obitelji poginulog, umrlog, zatočenog ili nestalog
hrvatskog branitelja, a koji se bave poljoprivrednom djelatnošću,

– obiteljsko poljoprivredno gospodarstvo i
poljoprivredni obrt.

Ako je više osoba iz stavka 1. ovoga članka u
istom redoslijedu prvenstvenog prava koncesije prednost se utvrđuje prema
sljedećim kriterijima:

– vlasnik ili zakupac farme, koja sa zemljištem
koje se daje u koncesiju čini tehnološku cjelinu,

– pravna ili fizička osoba koja namjerava
graditi novu farmu ili

– podizati nove ili obnavljati stare trajne
nasade,

– baviti se sjemenskom proizvodnjom,

– baviti se povrtlarskom proizvodnjom,

– baviti se cvjećarskom proizvodnjom,

– baviti se ostalom poljoprivrednom
proizvodnjom.«

Članak 17.

Iza članka 44. dodaje se članak 44.a koji glasi:

»Članak 44.a

Fizičke i pravne osobe iz članka 44. ovoga
Zakona imaju prvenstveno pravo na koncesiju prema utvrđenom redoslijedu uz
uvjet da prihvate najviši iznos naknade koji je podnio bilo koji od ponuđača i
da ponudi prilože gospodarski program.

Ako najviši iznos naknade za koncesiju koji je
ponudio bilo koji od ponuđača koji ispunjava natječajne uvjete prelazi
dvostruki iznos od početnog iznosa naknade, takva ponuda se smatra nevažećom.

Naknada za koncesiju plaća se godišnje.

Nadležna porezna uprava utvrđuje početnu visinu
naknade za koncesiju koja je tržišna visina zakupnine na području gdje se
zemljište nalazi i vodi evidenciju naplate naknade.

Na iznos naknade iz stavka 5. ovoga članka koji
nije plaćen u roku, plaća se zakonska zatezna kamata.«

Članak 18.

U članku 46. stavak 3. mijenja se i glasi:

»Davatelj koncesije dužan je, radi upisa ugovora
o koncesiji, primjerak ugovora o koncesiji dostaviti mjesno nadležnom
katastru.«

Stavak 4. mijenja se i glasi:

»Na osnovi sklopljenog ugovora o koncesiji u
posjed poljoprivrednog zemljišta u vlasništvu države koncesionara uvodi Ured
državne uprave u županiji nadležan za gospodarstvo, odnosno upravno tijelo
Grada Zagreba nadležno za poljoprivredu u roku od 30 dana od dana sklapanja
ugovora, odnosno po skidanju usjeva dosadašnjeg posjednika.«

Članak 19.

U članku 52. stavak 5. briše se.

Članak 20.

Iza članka 54. dodaju se članci 54.a, 54.b i
54.c koji glase:

»Članak 54.a

Ako općinsko ili gradsko vijeće u roku od dva
mjeseca od dana stupanja na snagu ovoga Zakona ne donese Program raspolaganja
poljoprivrednim zemljištem u vlasništvu države Program će donijeti županijsko
poglavarstvo županije na čijem području je sjedište općine ili grada.

Članak 54.b

Ako općinsko ili gradsko vijeće u roku od dva
mjeseca od date suglasnosti Ministarstva na doneseni Program, ne donese odluku
o raspisivanju natječaja za zakup i prodaju, te u roku od dva mjeseca od date
suglasnosti Ministarstva na odluku o raspisivanju natječaja za zakup i prodaju,
ne raspiše natječaj i ne donese odluku o izboru najpovoljnijeg ponuditelja,
odluku o raspisivanju natječaja i odluku o izboru najpovoljnijeg ponuditelja na
natječaju za zakup i prodaju donosi županijsko poglavarstvo županije na čijem
području je sjedište općine ili grada, na prijedlog Povjerenstva za provedbu
natječaja.

Povjerenstvo iz stavka 1. ovoga članka koje
imenuje ministar sastav­ljeno je od župana, općinskog
načelnika ili gradonačelnika, pravnika, agronoma i geodeta.

Na osnovu odluke županijskog poglavarstva o
izboru najpovoljnijeg ponuditelja na natječaju za zakup i prodaju
poljoprivrednog zemljišta u vlasništvu države, iz stavka 1. ovoga članka, župan
i najpovoljniji ponuditelj sklapaju ugovor o zakupu ili prodaji.

Stručne poslove u svezi s postupkom prodaje i
zakupa poljoprivrednog zemljišta u vlasništvu države iz stavka 1. ovoga članka
obavlja upravno tijelo županije nadležno za poljoprivredu.

Na osnovi sklopljenog ugovora o zakupu i prodaji
iz stavka 3. ovoga članka zakupoprimca i kupca uvodi u posjed u roku od 30 dana
od dana sklapanja ugovora, odnosno po skidanju usjeva dosadašnjeg posjed­­nika Komisija sastavljena od tri člana: pravnik, geodet i
agronom koju imenuje upravno tijelo županije nadležno za poljoprivredu.

O uvođenju u posjed sastavlja se zapisnik.«

Članak 54.c

Jedinice lokalne samouprave dužne su usklađivati
Program raspolaganja poljoprivrednim zemljištem u vlasništvu države za svoje
područje na temelju donesenih pravomoćnih sudskih presuda, pravomoćnih upravnih
rješenja i odluka Vlade Republike Hrvatske.

Članak 21.

Članak 57. mijenja se i glasi:

»Upravni nadzor nad provedbom ovoga Zakona i
propisa donesenih na temelju njega obavlja Ministarstvo.

Inspekcijski nadzor propisan ovim Zakonom i
propisima donesenim na temelju njega obavlja poljoprivredna inspekcija
Ministarstva.

Poslove poljoprivredne inspekcije u prvom
stupnju obavljaju poljoprivredni inspektori u područnim jedinicama Ministarstva
sukladno Uredbi o unutarnjem ustrojstvu, a u drugom stupnju poslove obavlja
posebno povjerenstvo Ministarstva čije članove imenuje ministar iz reda
poljoprivrednih inspektora u Ministarstvu.«

Članak 22.

U članku 58. stavku 1. i 2. riječi: »Županijski
ured, odnosno Gradski ured Grada Zagreba nadležan za poslove poljoprivredne
inspekcije« zamjenjuju se riječima: »Poljoprivredni inspektori u područnim
jedinicama Ministarstva«.

Članak 23.

Članak 59. mijenja se i glasi:

»Ministarstvo glede poslova poljoprivredne
inspekcije:

1. usklađuje rad poljoprivrednih inspektora u
područnim jedinicama Ministarstva,

2. daje upute i utvrđuje smjernice za rad
poljoprivrednih inspektora u područnim jedinicama Ministarstva,

3. putem posebnog povjerenstva rješava po
žalbama protiv rješenja poljoprivrednih inspektora u područnim jedinicama
Ministarstva,

4. organizira i potiče stručno usavršavanje
poljoprivrednih in­spektora,

5. poduzima mjere za unapređenje organizacije i
rada poljoprivrednih inspektora u područnim jedinicama Ministarstva.

Poljoprivredni inspektori u Ministarstvu mogu i
izravno obavljati poslove iz nadležnosti poljoprivrednih inspektora u područnim
jedinicama Ministarstva.«

Članak 24.

Ovaj Zakon stupa na snagu osmoga dana od dana
objave u »Narodnim novinama«.

Klasa: 320-02/05-01/01

Zagreb, 1. travnja 2005.

HRVATSKI SABOR

Predsjednik

Hrvatskoga sabora

**Vladimir Šeks**, v.
r.

Zakon, NN 48/2005-934